POTVRĐEN je 16. zaraženi koronavirusom u Hrvatskoj.

Riječ je o mlađoj muškoj osobi. Stigao je iz Münchena.

Kako neslužbeno doznajemo, riječ je o frizeru koji je u Njemačkoj bio na sajmu.

Hospitaliziran je u Zagrebu, u Klinici za infektivne bolesti "Dr. Fran Mihaljević".

Dosad je u Republici Hrvatskoj potvrđeno ukupno 16 oboljelih osoba.

15. zaraženi bio u Austriji na skijanju, u izolaciji je u Zagrebu

Jučer u kasnim popodnevnim satima potvrđen je 15. slučaj zaraze koronavirusom.

Iz Klinike za infektivne bolesti "Dr. Fran Mihaljević" u Zagrebu potvrđena je još jedna oboljela osoba od novog koronavirusa koja je hospitalizirana u Zagrebu. Radi se o mlađem muškarcu koji je došao sa skijanja iz Austrije.

Tekst se nastavlja ispod oglasa

Ranije jučer potvrđen 14. slučaj, zaražen kolega 13. zaraženog, obojica rade u Italiji

Iz Klinike za infektivne bolesti "Dr. Fran Mihaljević" u Zagrebu ranije je danas potvrđena 14. oboljela osoba od novog koronavirusa koja je hospitalizirana u OB-u Pula, izvijestio je Stožer civilne zaštite Republike Hrvatske. Radi se o muškarcu koji je došao iz Italije s prvooboljelim pacijentom, gdje obojica rade. Hospitalizirani su u pulskoj bolnici.

Kako se doznaje, oboljeli je iz Labina, a radio je u pansionu na skijalištu u talijanskoj regiji Alto Adige. Ima 40 godina.

"Radi se o osobi koja radi u Italiji. Tamo je bilo nekoliko bolesnih. Na vrijeme se javio. Nadamo se da nije proširio dalje. Radi se o mlađoj osobi, on je dobro učinio jer se odmah javio. Kontaktirat će se svi njegovi bliži kontakti", kazala je Alemka Marković, ravnateljica Klinike za infektivne bolesti "Dr. Fran Mihaljević".

Obojica zaraženih mladića radili su u ugostiteljskom objektu, i to u dijelu Italije koji ne spada u one najugroženije.